Broj: 711-I-1008-M-223/22-03-19

Zagreb, 29. travnja 2022.g.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu: Nataše Novaković, kao predsjednice Povjerenstva, Tončice Božić, Davorina Ivanjeka i Aleksandre Jozić-Ileković kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI), **na zahtjev obveznice Alessandre Selak, vršiteljice dužnosti ravnatelja Županijske lučke uprave Opatija-Lovran-Mošćenička Draga, za davanjem mišljenja Povjerenstva,** na 169. sjednici održanoj dana 29. travnja 2022.g. donosi sljedeće

**MIŠLJENJE**

1. **Obnašanjem dužnosti vršiteljice dužnosti ravnatelja Županijske lučke uprave Opatija-Lovran-Mošćenička Draga, Alessandra Selak obveznica je u smislu odredbe članka 3. stavka 1. podstavka 60. ZSSI-a.**
2. **Povjerenstvo ukazuje obveznici da će, ukoliko se nema namjeru kandidirati na natječaju za ravnatelja Županijske lučke uprave te sukladno tome i u primjerenom roku nakon stupanja ZSSI-a na snagu prestane obnašati funkciju vršiteljice dužnosti ravnatelja iz točke I. izreke, Povjerenstvo smatrati da nije obveznica te u tom slučaju nije u obvezi podnijeti imovinsku karticu, jer iz navedenih radnji proizlazi namjera obveznice da razriješi svoju dužnost.**
3. **Sukladno odredbi članka 17. stavka 1. ZSSI-a obveznica Alessandra Selak ne može istovremeno uz obnašanje dužnosti vršiteljice dužnosti ravnatelja Županijske lučke uprave Opatija-Lovran-Mošćenička Draga obnašati drugu javnu dužnost članice Gradskog vijeća Grada Opatije, jer zakonom nije propisana iznimka od opće zabrane istodobnog obnašanja druge javne dužnosti.**
4. **Sukladno odredbama ZSSI-a obveznica Alessandra Selak ne može istovremeno uz obnašanje dužnosti iz točke I. izreke obnašati i funkciju predsjednice Odbora Povjerenstva za ravnopravnost spolova pri Gradu Opatiji, funkciju predsjednice Uređivačkog savjeta gradskog lista Opatija, funkciju predsjednice Komisije za Statut, Poslovnik i normativnu djelatnost Grada Opatije te biti članica Županijskog povjerenstva za ravnopravnost spolova, ukoliko je na navedene funkcije imenovana s osnove svog vijećničkog mandata u Gradu Opatiji, dok navedene funkcije može obavljati ukoliko je na njih imenovana kao vanjski član.**
5. **Sukladno odredbi članka 18. stavka 2. ZSSI-a obveznica Alessandra Selak ne može istovremeno uz obnašanje dužnosti iz točke I. izreke obnašati funkciju predsjednice Upravnog vijeća Dječjeg vrtića Opatija te funkciju člana Školskog odbora Ugostiteljske škole Opatija, budući da se ne radi o ustanovama od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije nije imenovana po položaju.**
6. **Sukladno odredbi članka 18. stavka 5. ZSSI-a obveznica Alessandra Selak može istovremeno uz obnašanje dužnosti iz točke I. izreke biti članica Udruge antifašista Opatije, ali bez prava na naknadu, osim naknade putnih i drugih opravdanih troškova.**

Obrazloženje

Zahtjev za mišljenjem podnijela je obveznica Alessandra Selak, vršiteljica dužnosti ravnatelja Županijske lučke uprave Opatija-Lovran-Mošćenička Draga. U Povjerenstvu zahtjev je zaprimljen 22. travnja 2022. pod poslovnim brojem 711-U-4321-M-223/22-01-4, povodom kojeg se vodi predmet broj M-223/22.

Člankom 3. stavkom 1. podstavkom 60. ZSSI-a propisano je da se ravnatelji lučkih uprava smatraju obveznicima ZSSI-a. Uvidom u sudski registar Trgovačkog suda u Rijeci, Povjerenstvo je utvrdilo da je pod brojem MBS: 040148148 upisana ustanova Županijska lučka uprava Opatija-Lovran-Mošćenička Draga, čiji je osnivač Primorsko-goranska županija te da je kao osoba ovlaštena za zastupanje upisana Alessandra Selak, koja je na funkciju vršiteljice dužnosti ravnatelja imenovana temeljem Odluke Upravnog vijeća Županijske lučke uprave Opatija-Lovran-Mošćenička Draga od 13. srpnja 2021. do imenovanja ravnatelja.

Člankom 37. Zakona o ustanovama propisano je da je ravnatelj voditelj ustanove koji organizira i vodi rad i poslovanje ustanove, predstavlja i zastupa ustanovu, te poduzima sve pravne radnje u ime i za račun ustanove.

Člankom 43. Zakona o ustanovama propisano je da će se natječaj ponoviti, ako se na raspisani natječaj nitko ne prijavi ili nitko od prijavljenih kandidata ne bude izabran, te da će do imenovanja ravnatelja ustanove na temelju ponovljenog natječaja imenovati vršitelj dužnosti ravnatelja ustanove, ali najduže do godinu dana.

Povjerenstvo ističe da iako se radi o dužnosti koja se obnaša u kraćem razdoblju, u pravilu do godine dana, vršitelj dužnosti ravnatelja ustanove ima sva prava i ovlasti ravnatelja ustanove imenovanog temeljem provedenog javnog natječaja te da ga se upisuje u nadležni sudski registar kao i ravnatelja ustanove.

.

Naime, vršitelj dužnosti imenuje se kako bi se osigurao nesmetan kontinuitet u radu ustanovu do imenovanja ravnatelja ustanove po redovitoj proceduri u javnom natječaju, pri čemu ne postoje zakonske zapreke da se ista osoba imenuje za vršitelja dužnosti više od jednom te da istu dužnost obnaša i kroz dulje vremensko razdoblje.

Stoga Povjerenstvo zaključuje da je vršitelj dužnosti ravnatelja lučke uprave obveznik u smislu odredbe članka 3. stavka 1. podstavka 60. ZSSI-a, kojeg obvezuju zabrane i ograničenja propisana ZSSI-om, na istovjetan način na koji se na ravnatelja lučke uprave primjenjuju odredbe tog Zakona te se stoga i Alessandra Selak kao vršiteljica dužnosti ravnatelja Županijske lučke uprave dužna pridržavati svih odredbi ZSSI-a.

Međutim, budući da Alessandra Selak u trenutku imenovanja na dužnost vršitelja dužnosti ravnatelja Županijske lučke uprave nije bila obveznica ZSSSI-a, već je to postala 25. prosinca 2021., kada je stupio na snagu ZSSI, kojim je proširen krug zakonskih obveznika tako da obuhvaća i ravnatelje lučkih uprava, na istu se u trenutku prihvaćanja imenovanja na ovu dužnost nisu odnosile obveze, zabrane i ograničenja propisane odredbama prethodnog Zakona o sprječavanju sukoba interesa („Narodne novine“ broj 26/11., 12/12., 126/12., 48/13, 57/15. i 98/19.), niti je tada mogla znati ili imati razumno očekivanje da će postati obveznica, slijedom čega nije ni pristala da ju obvezuju odredbe ZSSI-a.

Stoga Povjerenstvo ukazuje obveznici da, ukoliko bi iskazala namjeru da razriješi okolnost obnašanja funkcije vršitelja dužnosti ravnatelja Županijske lučke uprave na način da navedenu funkciju prestane obnašati u primjerenom roku te da se ne kandidira za mjesto ravnatelja, povodom obnašanja navedene dužnosti nije dužna podnijeti imovinsku karticu.

Člankom 8. stavkom 3. i stavkom 4. ZSSI-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

U zahtjevu za mišljenjem obveznica postavlja upit je li kao vršiteljica dužnosti ravnatelja Županijske lučke uprave Opatija-Lovran-Mošćenička Draga obveznica ZSSI-a te može li uz obnašanje navedene dužnosti ujedno i obnašati funkciju članice Gradskog vijeća Grada Opatije, funkciju predsjednice odbora Povjerenstva za ravnopravnost spolova pri Gradu Opatiji, funkciju predsjednice Uređivačkog savjeta gradskog lista Opatija, funkciju predsjednice Komisije za Statut, Poslovnik i normativnu djelatnost Grada Opatije te biti članica Županijskog povjerenstva za ravnopravnost spolova. Nadalje, obveznica postavlja upit i može li predsjednica Upravnog vijeća Dječjeg vrtića Opatija te članica Školskog odbora Ugostiteljske škole Opatija, kao i članica Udruge antifašista Opatija.

Člankom 3. stavcima 1. i 2. ZSSI-a propisano je tko su obveznici u smislu toga Zakona dok članak 17. stavak 1. ZSSI-a propisuje da za vrijeme obnašanja javne dužnosti na koju je izabran odnosno imenovan obveznik ne smije obnašati drugu javnu dužnost, osim ako drugu javnu dužnost obnaša po položaju ili je zakonom drukčije propisano.

Iako član predstavničkog tijela jedinice lokalne i područne (regionalne) samouprave nije obveznik u smislu odredbi ZSSI-a, imajući u vidu ovlasti navedenog tijela u donošenju proračuna i općih akata jedinice lokalne i područne (regionalne) samouprave kao i okolnost da člana predstavničkog tijela na lokalnim izborima biraju građani na mandatno razdoblje od četiri godine, nesporno se radi o drugoj javnoj dužnosti izvan kruga obveznika propisanih odredbama ZSSI-a.

Kako bi došlo do primjene iznimke od općenite zabrane obnašanja druge javne dužnosti iz članka 17. stavka 1. ZSSI-a za vrijeme obnašanja dužnosti iz članka 3. ZSSI-a, posebnim zakonom treba biti propisana takva mogućnost.

Budući da Zakonom o pomorskom dobru i morskim lukama („Narodne novine“, broj 158/03, 100/04, 141/06, 38/09, 123/11, 56/16, 98/19) kao posebnim zakonom kojim se uređuje način imenovanja ravnatelja lučke uprave nije izričito propisano da ravnatelji lučkih uprava mogu istovremeno uz obnašanja navedene dužnosti obnašati i drugu javnu dužnost, konkretno dužnost člana predstavničkog tijela jedinice lokalne samouprave, u konkretnom slučaju nije ispunjena iznimka propisana člankom 17. stavkom 1. ZSSI-a.

Sukladno navedenom, obveznica Alessandra Selak ne može istovremeno uz obnašanje dužnosti vršitelja dužnosti ravnatelja Županijske lučke uprave Opatija-Lovran-Mošćenička Draga obnašati i dužnost članice Gradskog vijeća Grada Opatije.

Nadalje, Povjerenstvo ističe kako obveznica Alessandra Selak, također s pozicije svojeg statusa člana Gradskog vijeća Grada Opatije ne bi mogla obnašati niti funkcije predsjednice odbora Povjerenstva za ravnopravnost spolova pri Gradu Opatiji, predsjednice Uređivačkog savjeta gradskog lista Opatija, predsjednice Komisije za Statut, Poslovnik i normativnu djelatnost Grada Opatije budući da se radi o radnim tijelima Gradskog vijeća, međutim, u ista tijela obveznica može biti imenovana kao stručni vanjski član te na temelju navedenog ostvarivati pravo na naknadu koju je dužna prijaviti u imovinskoj kartici.

U odnosu na članstvo u Županijskom povjerenstvu za ravnopravnost spolova, Povjerenstvo je utvrdilo kako se radi o radno-savjetodavnom tijelu županijskih skupština i skupštine Grada Zagreba u čijem sastavu su zastupljeni članovi županijskih skupština, koordinatori u uredima državne uprave, predstavnici nevladinih udruga te nezavisni stručnjaci. Slijedom navedenog, Povjerenstvo ističe kako obveznica Alessandra Selak može obnašati funkciju člana Županijskog Povjerenstva za ravnopravnost spolova ukoliko je u isto imenovana kao koordinator u uredu državne uprave, predstavnik nevladine udruge ili nezavisni stručnjak, no, ne i ukoliko je imenovana na temelju svojeg vijećničkog statusa.

Člankom 18. stavkom 1. ZSSI-a propisano je da obveznici ne mogu biti članovi uprave ili upravnih odbora i nadzornih odbora trgovačkih društava, upravnih vijeća ustanova odnosno nadzornih odbora izvanproračunskih fondova niti mogu obavljati poslove upravljanja u poslovnim subjektima.

Stavkom 2. istoga članka propisano je da iznimno od stavka 1. ovoga članka, obveznici mogu biti članovi dvaju nadzornih odbora povezanih trgovačkih društava, ali bez prava na naknadu te članovi u najviše do dva upravna vijeća ustanova odnosno nadzorna odbora izvanproračunskih fondova koji su od posebnog državnog interesa, odnosno od posebnog interesa za jedinicu lokalne i područne (regionalne) samouprave, osim ako posebnim zakonom nije određeno da je obveznik član upravnog vijeća ustanove, odnosno nadzornog odbora izvanproračunskog fonda po položaju. Za članstvo u upravnim vijećima ustanova odnosno nadzornim odborima izvanproračunskih fondova obveznik nema pravo na naknadu, osim prava na naknadu putnih i drugih opravdanih troškova.

Uvidom u registar ustanova od posebnog interesa za Republiku Hrvatsku i jedinice lokalne i područne (regionalne) samouprave Povjerenstvo je utvrdilo da je Dječji vrtić Opatija kao ni Ugostiteljska škola Opatija nisu ustanove od posebnog interesa za Republiku Hrvatsku kao ni za jedinicu lokalne ili područne (regionalne) samouprave.

Člankom 118. Zakona o odgoju i obrazovanju u osnovnoj i srednjoj školi („Narodne novine“ broj 87/08, 86/09, 92/10, 105/10, 90/11, 5/12, 16/12, 86/12, 126/12, 94/13, 152/14, 07/17, 68/18, 98/19, 64/20) propisano je da školom upravlja školski odbor.

Člankom 34. Zakona o predškolskom odgoju i obrazovanju („Narodne novine“, broj 10/97, 107/07, 94/13, 98/19) propisano je da dječjim vrtićem upravlja upravno vijeće.

Slijedom navedenog Povjerenstvo je utvrdilo da su Školski odbor Ugostiteljske škole Opatija i Upravno vijeće Dječjeg vrtića Opatija tijela upravljanja navedenim ustanovama.

Slijedom navedenog, obveznica Alessandra Selak ne može istovremeno uz obnašanje dužnosti vršitelja dužnosti ravnatelja Županijske lučke uprave funkciju predsjednice Upravnog vijeća Dječjeg vrtića Opatija te funkciju člana Školskog odbora Ugostiteljske škole Opatija, budući da se ne radi o ustanovama od posebnog državnog interesa odnosno od posebnog interesa za jedinicu lokalne i područne (regionalne) samouprave te budući da na navedene funkcije obveznica nije imenovana po položaju.

Člankom 18. stavkom 5. propisano je da obveznici smiju biti članovi upravnih i nadzornih tijela najviše dviju neprofitnih udruga i zaklada bez prava na naknadu ili primanje dara u toj ulozi, osim prava na naknadu putnih i drugih opravdanih troškova.

Povjerenstvo ističe kako navedenom odredbom nije ograničeno članstvo u udrugama te stoga obveznica Alessandra Selak može biti članica Udruge antifašista Opatije s time da za članstvo u udruzi ne može primati naknadu, osim naknade putnih i drugih opravdanih troškova.

Sijedom navedenog, Povjerenstvo je donijelo Odluku kao što je navedeno u izreci ovog akta.

 PREDSJEDNICA POVJERENSTVA

 Nataša Novaković, dipl. iur.

Dostaviti:

1. Obveznica Alessandra Selak, osobna dostava
2. Objava na internetskoj stranici Povjerenstva
3. Pismohrana